ΓΡΑΠΤΗ ΕΡΩΤΗΣΗ E-1507/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Η Επιτροπή Περιφερειακής Πολιτικής του Ευρωπαϊκού Κοινοβουλίου (έκθεση A4-0399/97 της 09.12.1997) ζήτησε από την Επιτροπή να λάβει κατάλληλα υπόψη τις ειδικές ανάγκες των λιγότερο αναπτυγμένων περιοχών καθώς και τις ανάγκες συνοχής των σημερινών κρατών μελών για την αντιμετώπιση των προκλήσεων που διαμορφώνει η διεύρυνση, κατά τον σχεδιασμό της πολιτικής της σε σχέση με την κοινωνία των πληροφοριών.

Μπορεί η Επιτροπή να μας πληροφορήσει σε ποιο βαθμό έλαβε υπόψη την απαίτηση αυτή στο πλαίσιο των τελικών προτάσεών της σχετικά με τη μεταρρύθμιση των διαρθρωτικών ταμείων για τη νέα περίοδο προγραμματισμού 2000-2006, που εγκρίθηκαν από την ολομέλεια της Επιτροπής στις 18 Μαρτίου 1998;

Κοινή απάντηση

του κ. Wulf-Mathies εξ ονόματος της Επιτροπής

στις γραπτές ερωτήσεις E-1499/98, E-1503/98, E-1506/98 και E-1507/98

(13 Ιουλίου 1998)

Στην πρόταση της Επιτροπής για τους νέους κανονισμούς σχετικά με τα διαρθρωτικά ταμεία(1), μεταξύ των άλλων στόχων της παρέμβασης των ταμείων συγκαταλέγεται η τεχνολογική καινοτομία (ιδιαίτερα η διάδοση των πληροφοριών και οι τεχνολογίες της επικοινωνίας). Ειδικότερα, το άρθρο 2, παράγραφος 2 της πρότασης κανονισμού του Συμβουλίου σχετικά με το Ευρωπαϊκό Ταμείο Περιφερειακής Ανάπτυξης (ΕΤΠΑ) αναφέρει σαφώς ότι η ανάπτυξη της κοινωνίας των πληροφοριών θεωρείται τομέας προτεραιότητας. Η εν λόγω προτεραιότητα στηρίζεται με επενδύσεις στις τηλεπικοινωνίες, ενίσχυση για την παροχή υπηρεσιών στις επιχειρήσεις και τεχνολογική ανάπτυξη με σκοπό την εφαρμογή νέων τεχνολογιών και καινοτομιών στις επιχειρήσεις.

Οι κατευθυντήριες γραμμές που θα θεσπίσει η Επιτροπή μετά την έναρξη της ισχύος του νέου κανονισμού (άρθρο 9, παράγραφος 4 της πρότασης της Επιτροπής για κανονισμό του Συμβουλίου που θεσπίζει γενικές διατάξεις όσον αφορά τα διαρθρωτικά ταμεία) πρόκειται να διαμορφώσουν και να παράσχουν πρόσθετες λεπτομέρειες ως προς τον τρόπο ενσωμάτωσης της κοινωνίας της πληροφόρησης στις παρεμβάσεις των Ταμείων.

Οι κατευθυντήριες γραμμές θα βασιστούν -μεταξύ άλλων- στις συνεχείς αξιολογήσεις των διαφόρων πρωτοβουλιών που χρηματοδοτούνται από τα διαρθρωτικά ταμεία και στις ενδιάμεσες αξιολογήσεις των διαρθρωτικών παρεμβάσεων. Παραδείγματος χάριν, η τρέχουσα αξιολόγηση του αντίκτυπου των διαρθρωτικών ταμείων στις μικρομεσαίες επιχειρήσεις (ΜΜΕ) θα παράσχει στοιχεία που αφορούν την τυπολογία της κοινωνίας της πληροφόρησης - και τις σχετικές δαπάνες. Το γεγονός αυτό θα συμβάλει στην επικέντρωση των προσανατολισμών και των μελλοντικών δράσεων της Επιτροπής για στήριξη των ΜΜΕ ώστε να αφομοιώσουν πλήρως τις τεχνολογίες της πληροφόρησης και της επικοινωνίας.

Κατά τον ίδιο τρόπο, η αξιολόγηση των προγραμμάτων IRISI - περιφερειακές πρωτοβουλίες της κοινωνίας της πληροφόρησης που ανέπτυξαν οι έξι περιφέρειες πρόδρομοι των σημερινών πρότυπων έργων RISI βάσει του άρθρου 10 του ισχύοντος κανονισμού ΕΤΠΑ - παρέχει σημαντικά στοιχεία σχετικά με την περιφερειακή εικόνα της κοινωνίας της πληροφόρησης και τα θεσμικά και διαδικαστικά προβλήματα που προκύπτουν από επενδύσεις "άϋλης φύσεως", όπως αυτές που έχουν σχέση με την κοινωνία της πληροφόρησης.

Επιπλέον, ως συνέχεια της ανακοίνωσης "Ζωή και εργασία στην κοινωνία της πληροφόρησης -πρώτα ο άνθρωπος", η Επιτροπή εξετάζει θέματα που αφορούν αλλαγές στην οργάνωση της εργασίας - παρακολουθεί μεταξύ άλλων την διάδοση των τεχνολογιών πληροφόρησης και επικοινωνίας - με σκοπό την προβολή παραδειγμάτων για ορθές πρακτικές.

(1) COM(98)131 τελικό.